《游风穴》
宋代·刘才邵

清晓意不惬，驱车向城东。行行历溪谷，遂到青莲宫。

古塔跨虚碧，长桥卧晴虹。水落见溪骨，云开露秋容。

疏竹摇晚翠，寒花缀幽丛。访古但丘壑，令人气填胸。

登览未觉久，山遮半轮红。白烟生汝水，横空正濛濛。

缅怀道化盛，山高水无穷。坐令千万世，矫首希高踪。

浙江黄面子，应纤开禅宗。妙哉铁牛机，谁敢当其锋。

杖林山下竹依旧，金沙滩头人已空。可怜高坐寂寥久，萧萧古木号悲风。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。